Vyfde vermeende transitorower vas ná moord op twee polisielede(Foto: SA Polisie) Nóg ŉ verdagte is agter tralies nadat ŉ mislukte transitorooftog vroeër vandeesmaand die lewe van twee polisielede geëis het. Die 38-jarige verdagte is Maandag aangekeer nadat hy in besit van ŉ gekaapte motor in Rustenburg betrap is. Hy verskyn na verwagting Woensdag in die landdroshof in Mahikeng, het brig. Hangwani Mulaudzi, woordvoerder van die Valke, gesê. Ao. Delene Grobler-Koonin (44). Altesame vyf verdagtes is nou agter tralies ná die rooftog. Maroela Media het vroeër berig AO Delene Grobler-Koonin (44) en speursers. AO Herbst (42) is dood toe ŉ bende transitorowers op ŉ geldwa in die omgewing van Mahikeng in Noordwes toegeslaan het. Lede van die polisie se spesiale taakmag het gereageer nadat ŉ gewapende bende in die omgewing van Mahikeng op 5 Maart op ŉ geldwa losgebrand en die bestuurder gedwing het om stil te hou. Die rowers was net besig om die geldwa met plofstof oop te blaas toe die taakmag toegeslaan het. Twee van die rowers se voertuie het voor die Valke se taktiese operasionele bestuurseenheid (Toms), waarvan Grobler-Koonin ŉ lid was, te staan gekom. Sy is in ŉ daaropvolgende skietery dood. Sers. Wynand Herbst (42). Die soektog na verdagtes het die polisie ook na Coligny gelei, waar van die verdagtes by ŉ vulstasie voorgekeer is. Die rowers het met AK47-aanvalsgewere op die Toms-lede losgebrand en Herbst is doodgeskiet. Tydens dié skietery is drie verdagtes doodgeskiet en twee gewond. Volgens Mulaudzi verskyn die vier verdagtes wat vroeër in hegtenis geneem is in April op aanklagte van moord, poging tot moord, die besit van onwettige vuurwapens en ammunisie, asook roof met verswarende omstandighede. Die polisie het hulle geïdentifiseer as Jabulani Yika (38) van Heidelberg, Phahlane Ngubeni (47) van Katlehong, Musa Mkhabele (34), ook van Katlehong, en Tafere Dimmissie (38) van Ethiopië. Die rowers wat doodgeskiet is, is Tefo Motsewakhumo (27) van Mahikeng, Themba Hlatshwayo (38) van Katlehong en Tshepho Mokoena (37) van Orange Farm.